Gradonačelnik Ivo Baldasar osnovao je u srijedu u restorano "Velun" novu stranku, simboličnog naziva Splitska stranka, te, logično, postao i njezinim predsjednikom.

Premda nije pozvao novinare na osnivačku skupštinu, vijest se ipak pročula, što i ne čudi, jer takav događaj na kojem se okupilo oko 150 ljudi teško da je mogao proći incognito.

- Nije riječ o nikakvoj tajnovitosti, jednostavno nisam od ovoga htio raditi nikakav spektakl, a osim toga pred nama je dva tjedna administrativne procedure kako bi i službeno zaživjeli kao prava stranka. Želja mi je bila ovom prilikom okupiti svoje prijatelje, kazao nam je Baldasar, kojemu su večeras stisnuli ruku predstavnici mnogih splitskih braniteljskih udruga, poput Udruge veterana 4. gardijske brigade, Udruge specijalne policije BATT, Hvidre, potom Udruge veterana 72 bojne vojne policije, ali i 9. bojne HOS-a, Udruge 6. i 158. domobranske pukovnije.

Podršku su mu, među ostalim,dali i bivši ravnatelj splitskog KBC-a Kolja Poljak, bivši direktor Prometa Željko Krnić, gradski vijećnik Damir Ćosić Roda...

- Ponosan sam što sam ovom prilikom ujedinio branitelje, ali i splitsku ljevicu i desnicu. U moj stranci neće biti podijele na lijeve i desne, to nas je sve skupa i dovelo do propasti. Okupit ću šareno društvo, poručio je prvi čovjek friške stranke, dok su njegovim zamjenicima imenovani Vojko Božulić i Stipe Amižić.

- Kada sam se odlučio osnovati novu stranju? Onda kada je predsjedništvo SDP-a odlučilo raspustiti gradsku organizaciju stranke, dakle lani na Svetog Duju. Tog momenta rekao sam sebi-osnovat ću svoju stranku, sa svojom listom, svojim ljudima, kaže nam još uvijek aktualni splitski poteštat, ističući kako je vizija stranke isključivo boljitak Splita, koji će nastojati realizirati istim onim projektima koje mu je, kako kaže, sadašnje Gradsko vijeće uspješno blokiralo.

Baldasara smo pitali što će mu biti prva konkretna stvar koju će napraviti kao prvi čovjek Splitske stranke, na što je spremno odgovorio:

- Kandidirat ću se za gradonačelnika!

Baldasar je također najvio kako će u danima koji slijede prezentirati projekte, viziju i ciljeve stranke, kada će se i znati tko se od poznatijih lica i službeno priključio novoj političkoj stranci.